କରୋନାରେ ମୃତ୍ୟୁ ଆଶଙ୍କା ଦୂର କରିବ ଆଇଭର୍ମେକ୍ଟିନ୍ ! ହେଲେ WHOର ବୟାନ ପରେ ବଢ଼ିଲା ଦ୍ୱନ୍ଦ୍ୱ.. - OTV Khabar.\nନୂଆଦିଲ୍ଲୀଃ ଆଇଭର୍ମେକ୍ଟିନ୍କୁ ନେଇ ଦ୍ୱନ୍ଦ୍ୱ । କେନ୍ଦ୍ର ଗୃହମନ୍ତ୍ରାଳୟ ପକ୍ଷରୁ ଏହାକୁ ବ୍ୟବହାର କରିବାକୁ କୁହାଯାଇଥିବା ବେଳେ ଡବ୍ଲୁଏଚ୍ଓ ପକ୍ଷରୁ ଏହାକୁ ସମ୍ପୂର୍ଣ୍ଣ ଭରସା ନକରିବାକୁ କୁହାଯାଉଛି । ଶରୀରରେ କରୋନା ପ୍ରକୋପକୁ କମାଇପାରିବ କି ଆଇଭରମେକ୍ଟିନ୍ ଔଷଧ । ସ୍ୱଳ୍ପ ଓ ମଧ୍ୟମ ଲକ୍ଷଣ ଥିବା କରୋନା ସଂକ୍ରମିତଙ୍କ କ୍ଷେତ୍ରରେ ଏହାର ଉପଯୋଗ ଉଚିତ୍ ନା ଅନୁଚିତ୍ ? କେନ୍ଦ୍ର ଗୃହ ମନ୍ତ୍ରଣାଳୟ ଗତ ମାସରେ ନିଜର ସଂଶୋଧିତ ଗାଇଡ୍ଲାଇନ୍ରେ ଦର୍ଶାଇଥିଲା ଯେ, ଘରେ ସଂଗରୋଧରେ ଥିବା ଲକ୍ଷଣ ବିହୀନ କୋଭିଡ୍ ରୋଗୀଙ୍କ କ୍ଷେତ୍ରରେ ଆଇଭରମେକ୍ଟିନ୍ର ବ୍ୟବହାର କରାଯାଇପାରିବ ।\nତେବେ ଏହି ଔଷଧକୁ ନେଇ ଡବ୍ଲୁଏଚ୍ଓ ପକ୍ଷରୁ କିଛି ଭିନ୍ନ ବୟାନ ଦିଆଯାଇଛି । ବିଶ୍ୱ ସ୍ୱାସ୍ଥ୍ୟ ସଂଗଠନର ମୁଖ୍ୟ ବୈଜ୍ଞାନିକ ସୌମ୍ୟା ସ୍ୱାମିନାଥନ୍ ଚେତାଇଛନ୍ତି ଯେ, ନୂଆ ରୋଗ ପାଇଁ କୌଣସି ଔଷଧର ପ୍ରୟୋଗ ବେଳେ ଏହାର ନିରାପତ୍ତା ଓ ପ୍ରଭାବ ପ୍ରମାଣିତ ହେବା ଖୁବ୍ ଗୁରୁତ୍ୱପୂର୍ଣ୍ଣ । କେବଳ କ୍ଲିନିକାଲ୍ ଟ୍ରାଏଲ୍ ବ୍ୟତୀତ, କରୋନା ପାଇଁ ଆଇଭରମେକ୍ଟିନର ବ୍ୟବହାର ନକରିବାକୁ ଡବ୍ଲୁଏଚ୍ଓ ସୁପାରିଶ କରୁଛି । ଏନେଇ ଡାକ୍ତର ସୌମ୍ୟା ଟୁଇଟ୍ କରି ସୂଚନା ଦେଇଛନ୍ତି ।\nଅନ୍ୟପଟେ ଆଇଭରମେକ୍ଟିନ୍ର ନିର୍ମାତା କମ୍ପାନି ଜର୍ମାନୀର ମର୍କ ଆଣ୍ଡ କୋ ମଧ୍ୟ କୋଭିଡ୍ କ୍ଷେତ୍ରରେ ଏହାର କୌଣସି ସୁଫଳ ନେଇ ପ୍ରମାଣ ମିଳିନଥିବା କହିଛି ।\nପାରାସାଇଟିକ୍ ଇନ୍ଫେକ୍ସନ ବା ପରଜୀବୀ ସଂକ୍ରମଣ ହେଲେ ଆଇଭରମେକ୍ଟିନ୍ ଔଷଧ କାମ ଦେଇଥାଏ । ତେବେ କରୋନା ରୋଗୀଙ୍କ କ୍ଷେତ୍ରରେ ମଧ୍ୟ ଏହା ସୁଫଳ ଦେଇପାରିବ ଏବଂ ସ୍ୱଳ୍ପ ଓ ମଧ୍ୟମ ଲକ୍ଷଣ ବେଳେ ଖାଇଲେ, ସେମାନଙ୍କୁ ଗୁରୁତର ହେବାକୁ ଦେବ ନାହିଁ । ଏହାସହ ମୃତ୍ୟୁ ଆଶଙ୍କା କମାଇ ପାରିବ ବୋଲି ବହୁ ଗବେଷକ ଦାବି କରୁଛନ୍ତି । କିଛି ଦିନ ତଳେ ଗୋଆ ସ୍ୱାସ୍ଥ୍ୟମନ୍ତ୍ରୀ ମଧ୍ୟ ରାଜ୍ୟର ସମସ୍ତ ୧୮ ବର୍ଷରୁ ଅଧିକ ବୟସ୍କଙ୍କୁ କରୋନା ଥାଉ ବା ନଥାଉ, ଆଇଭରମେକ୍ଟିନ୍ ୧୨ ମିଲିଗ୍ରାମ୍ର ୫ଟି ବଟିକା ୫ ଦିନରେ ଖାଇବାକୁ ପରାମର୍ଶ ଦେଇଥିଲେ । ଆମେରିକା, ଇଂଲଣ୍ଡ, ଜାପାନ ଓ ଜର୍ମାନୀରେ ମଧ୍ୟ ଏହାର ଆଗୁଆ ବ୍ୟବହାର ହେଉଛି ବୋଲି ସେ ଦର୍ଶାଇଥିଲେ ।\nତେବେ ଡବ୍ଲୁଏଚ୍ଓର ଚେତାବନୀ ପରେ ଏହାକୁ ନେଇ ଲୋକଙ୍କ ମଧ୍ୟରେ ଦ୍ୱନ୍ଦ୍ୱ ଉପୁଜିଛି । ପାରାସାଇଟିକ୍ ଇନ୍ଫେକ୍ସନ ବା ପରଜୀବୀ ସଂକ୍ରମଣ କ୍ଷେତ୍ରରେ ଉପଯୋଗ ହେଉଥିବା ଆଇଭରମେକ୍ଟିନ୍ ଔଷଧ ୧୯୮୦ ମସିହାରୁ ପ୍ରଚଳିତ ହୋଇଆସୁଛି । ଏହାକୁ କ୍ରିମ୍, ଲୋସନ୍, ବଟିକା ଓ ଇଞ୍ଜେକ୍ସନ ଭାବେ ବ୍ୟବହାର କରାଯାଇଥାଏ ।
